ការ​ប៉ះ​ទង្គិច​គ្នា​នៅ​ទល់ដែន​កម្ពុជា-ថៃ​​មិន​ប៉ះពាល់​ដល់​ទេសចរណ៍​ទៅ​កម្ពុជា​ទេ
មន្ត្រី​កម្ពុជា​អះអាង​ថា​ផល​ប៉ះពាល់​មក​ទល់​ពេល​នេះ​មាន​ត្រឹម​លំហូរ​​ចំនួន​​ភ្ញៀវ​ជា​ជនជាតិ​ថៃ​ប៉ុណ្ណោះ​។
ទោះបីជាប្រទេសកម្ពុជានិងប្រទេសថៃកំពុងតែមានការប្រយុទ្ធគ្នានៅតាមបណ្តាយព្រំដែនយ៉ាងណាក្តីក៏មិនបានបង្កឲ្យមានផលប៉ះពាល់ដល់ទេសចរណ៍នៅក្នុងប្រទេសកម្ពុជានោះទេ។ មន្ដ្រីកម្ពុជានិងភ្នាក់ងារសេវាកម្មផ្នែកទេសចរណ៍អះអាងថាភ្ញៀវទេសចរមកកាន់កម្ពុជានៅបន្តកើនឡើងនៅឡើយ។ មន្រ្តីជាន់ខ្ពស់នៃក្រសួងទេសចរណ៍និងក្រុមហ៊ុនទេសចរណ៏មួយចំនួន បានអះអាងថា ជម្លោះព្រំដែនដែលបាននាំឲ្យមានការបាញ់ប្រយុទ្ធគ្នារវាងកងទ័ពកម្ពុជានិងកងទ័ពថៃអស់រយៈពេលប្រាំបីថ្ងៃមកនេះ មិនបានជះឥទ្ធិពលជាដុំកំភួនដល់ភ្ញៀវទេសចរដែលចូលមកកម្សាន្តក្នុងប្រទេសកម្ពុជានោះទេ។ លោក ថោង ខុន រដ្ឋមន្រ្តីក្រសួងទេសចរណ៍បានប្រាប់ វីអូអេ សំឡេងសហរដ្ឋអាមេរិក នៅថ្ងៃសុក្រនេះថា មានការប៉ះពាល់ដល់លំហូរនៃទេសចរជនជាតិថែមកកាន់ប្រទេសកម្ពុជាដោយសារតែ ការប៉ះទង្គិចនៅតាមព្រំដែនរវាងប្រទេសទាំងពីរ ក៏ប៉ុន្ដែចំនួនភ្ញៀវទេសចរជាទូទៅមានចំនួនកើនឡើងក្នុងអំឡុងពេលនេះ។ «ទោះបីមានបញ្ហាសង្រ្គាមនៅព្រំដែន ភ្ញៀវទេសចរយើងអត់ធ្លាក់ទេជាទូទៅ។ ដោយសារតែវាថយតាមច្រកនេះ វាទៅកើនកន្លែងផ្សេង។ គេអត់ភ័យខ្លាចអ្វីទេជារួម គឺគេដឹងទាំងអស់គ្នាថា អាហ្នឹងជាការប៉ះទង្គិចគ្នានៅព្រំដែនតែស្រុកខ្មែរ គឺមានសន្តិភាព មានសុវត្ថិភាពល្អណាស់។ អញ្ចឹងភ្ញៀវដូចជានៅសៀមរាប គឺអត់មានបញ្ហាធ្លាក់ចុះទេ។ វាធ្លាក់ចុះដោយសារខែនេះ ជាខែវាធ្លាក់ទេ ភ្ញៀវសៀមរាប អត់ឥទ្្ធិពលពីព្រំដែនទេ។ អត់មានទេ តែទេសចរថៃ គឺវាធ្លាក់ វាធា្លក់តាំងពីប៉ះគ្នាដំបូងម៉្លេះ ធ្លាក់ជាង១០%»។ កងទ័ពប្រទេសកម្ពុជានិងកងទ័ពប្រទេសថៃបានប្រយុទ្ធគ្នានៅតាមបណ្ដោយព្រំដែនរួមរវាងខេត្តឧត្តមានជ័យនៅចំណុចប្រាសាទតាក្របីនិងប្រាសាទតាមាន់របស់ខ្មែរឈានដល់ថ្ងៃទី៨ហើយរហូតមកទល់នឹងព្រឹកថ្ងៃសុក្រនេះបើទោះបីជាកងទ័ពជួរមុខនៃប្រទេសជាប់របងគ្នានេះ បានធ្វើកិច្ចព្រមព្រៀងឈប់បាញ់គ្នាកាលពីថ្ងៃព្រហស្បតិ៍ក៏ដោយ។ យោងតាមរបាយការណ៍របស់ក្រសួងទេសចរណ៍បានបង្ហាញឲ្យដឹងថានៅត្រីមាសទីមួយដើមឆ្នាំ២០១១នេះ ចំនួនភ្ញៀវទេសចរចូលមកទស្សនាកម្ពុជាមានចំនួនសរុប៧៧៨.២៥១នាក់ ពោលគឺមានការកើនឡើង១៣.៦ភាគរយបើប្រៀបធៀបទៅនឹងពេលដូចគ្នានៅឆ្នាំ២០១០។ ទេសចរបរទេសដែលបានចូលមកទស្សនាប្រទេសកម្ពុជាកាលពីឆ្នាំ២០១០ មានចំនួនជាង២,៥លាននាក់។ លោកថោង ខុន បញ្ជាក់ថាភ្ញៀវទេសចរបានប្ដូរពីការធ្វើដំណើរតាមច្រកប្រទេសថៃ មក ជាការធ្វើដំណើរតាមច្រកប្រទេសវៀតណាមវិញ។ នៅក្នុងន័យនេះ លោករដ្ឋមន្ដ្រីក្រសួងទេសចរណ៍ បង្ហាញថាលំហូរទេសចរតាមច្រកប្រទេសវៀតណាមបានកើន១៥ភាគរយ ក្នុងនោះដែរ ទេសចរឆ្លងកាត់ប្រទេសសិង្ហបុរី ម៉ាឡេស៊ី កូរ៉េ និងចិនបូករួមទាំងប្រទេសថៃក៏រួមចំណែកក្នុងកំណើននេះដែរ។ ក្រុមហ៊ុនទេសចរណ៍មួយចំនួនដែល វីអូអេ សឡេងសហរដ្ឋអាមេរិកបានទាក់ទងសុទ្ធតែបានអះអាងដូចៗគ្នាថាពុំទាន់មានការប៉ះពាល់ណាមួយដល់ចំនួនភ្ញៀវទេសចរមកកាន់ប្រទេសកម្ពុជាដោយសារតែការប្រយុទ្ធគ្នានៅតាមតំបន់ព្រំដែននោះទេ។ លោក អាង គីមអៀង ប្រធានសមាគមទីភ្នាក់ងារទេសចរណ៍កម្ពុជា បានមានប្រសាសន៍ថាមានភ្ញៀវមួយចំនួនតូចមានការព្រួយបារម្ភបានសាកសួរព័ត៌មានខ្លះៗ ជុំវិញការបាញ់គ្នានេះក៏ប៉ុន្តែពួកគេនៅតែធ្វើដំណើរមកកម្ពុជាដដែលដោយមិនមានការលុបចោលនោះទេ។ «ការប៉ះទង្គិចគ្នាតាមព្រំដែននេះ ខាងសមាគមអត់បានទទួលការរាយការណ៍មកថាមានការលុបដំណើរទស្សកិច្ចមកកម្ពុជាយើងទេ។ ក៏ប៉ុន្តែគេសួរព័ត៌មានថាតើការប៉ះទង្គិចវាប៉ះពាល់ដល់ដំណើរ ទស្សនកិច្ចគេអត់ នៅពេលដែលគេមកទស្សនាហ្នឹងនិងអាចត្រូវបានរំខានដោយការប៉ះទង្គិចហ្នឹង អត់។ គេសួរមកអញ្ចឹងខ្លះៗ គាត់នៅតែបន្តមកសម្រាប់ជនជាតិផ្សេងៗដែលគាត់បានកក់ហើយ»។ ជាមួយគ្នានេះដែរ លោក ឈិន មានគង់ អ្នកគ្រប់គ្រងសេវាកម្មភ្ញៀវទេសចរណ៍នៅក្រុមហ៊ុនទេសចរណ៍ផ្លូវមកកាន់ឥណ្ឌូចិនក៏បានឲ្យដឹងដូចគ្នាទៅនឹងក្រុមហ៊ុនទេសចរណ៍ផ្សេងៗ ដទៃទៀតដែរថាភ្ញៀវទេសចរណ៍ដែលមកលេងប្រទេសកម្ពុជាមិនមានក្រុមណាមួយត្រូវបានលុបចោល ក្នុងអំឡុងពេលមានជម្លោះព្រំដែនប្រទេសកម្ពុជានិងថៃនោះទេ។ លោក បាត សំបូរ ប្រធានសហព័ន្ធសហជីពវិស័យសេវាកម្មទេសចរណ៍កម្ពុជាក៏បានកត់សម្គាល់ដូចគ្នានេះដែរ។ ប្រទេសកម្ពុជានិងប្រទេសថៃមានជម្លោះព្រំដែនជុំវិញប្រាសាទព្រះវិហាររបស់ខ្មែរអស់រយៈពេលជិត៣ឆ្នាំមកហើយ។ នៅដើមឆ្នាំ២០១១នេះមានការវាយប្រហារដោយកម្លាំងយោធានៃប្រទេសទាំងពីរចំនួនពីរលើកគឺ លើកទី១នៅថ្ងៃទី៤រហូតដល់ថ្ងៃទី៧កុម្ភៈ ហើយលើកទីពីរនេះបានចាប់ផ្ដើមពីថ្ងៃទី២២ដល់ថ្ងៃសុក្រទី២៩នេះ៕